تبریز — ایرانؽن اَن بؤیۆک شهرلریندن بیری، آذربایجانؽن اَن بؤیۆک شهری و شرقی آذربایجان اۇستانی ‌نین مرکزی‌دیر. بۇ شهرین نۆفۇسۇ، ۲۰۱۶-جی میلادی ایلده ۱٬۷۷۳٬۰۳۳ نفر ایمیش و بۇ اساسدا آذربایجانین ان بؤیۆک کلان‌شهری و اَن چوْخ نۆفۇسلۇ شهری‌دیر؛ هابئله ایرانؽن اۆچۆنجۆ بؤیۆک کلان‌شهری و بئشینجی اَن نۆفۇسلۇ شهری سایؽلؽر. بۇ شهرده چوْخلۇ فابریکالار (کارخانالار) یئرلشیب‌دیر و ایرانؽن اَن بؤیۆک صنعتی شهرلریندن بیری‌دیر. قۇزئی‌دن عئینالی داغؽنا، گۆنئی‌دن سهند داغؽنا و باتؽ‌دان تبریز چؤلۆنه محدۆد'دۆر. تبریز شهری اؤز تاریخینده نئچه بؤیۆک سۆلاله‌نین پایتختی اوْلۇبِ اوْ جۆمله‌دن بؤیۆک سلجۇقلۇ ایمپیراتۇرلۇغۇ (آذربایجان آتابیگ‌لری)، خارزمشاهلار دؤولتی، ائلخانیلر و صفوی‌لرین باشکندی و هابئله قاجارلارؽن ولیعهد یاشایان شهری‌ایمیش. تبریز هابئله موعاصیر دؤورلرده آزادیستان و آذربایجان میلی حؤکومتی'نین ده باشکندی اولموشدور.